## La Conselleria de Justícia i Interior obri quatre oficines més de coordinació de postemergència per a tramitar les ajudes urgents de la Generalitat als afectats per la DANA

*** Els nous punts d’atenció es troben en els municipis d’Alaquàs, Alfafar, Massanassa i Sedaví
* Actualment, ja es troben en servici 16 d’estes oficines per a informar sobre les ajudes i la documentació necessària així com facilitar les sol·licituds als ciutadans**

La Conselleria de Justícia i Interior ha obert quatre noves oficines de coordinació de la postemergència per a tramitar les ajudes urgents de la Generalitat als damnificats per la DANA. Les noves dependències estan situades en els municipis d’Alaquàs, Alfafar, Massanassa i Sedaví.

D’esta manera, ja són 16 les que configuren la xarxa d’Oficines de Coordinació de la Postemergència que estan funcionant, a les quals se’n sumarà prompte una altra més a l’Alcúdia.

Totes estes oficines se situen a Alaquàs, Albal, Aldaia, Alfafar, Algemesí, Alginet, Benetússer, Carlet, Catarroja, Chiva, Massanassa, Paiporta, Picanya, Sedaví, Turís i Utiel.

L’objectiu de les oficines és informar les persones afectades per la DANA sobre les ajudes habilitades per a pal·liar els efectes d’esta, així com la documentació necessària per a tramitar la sol·licitud. Les oficines s’han anat posant en servici com més prompte millor en cada un d’estos municipis, a mesura que s’ha anat disposant dels locals.

Davant la falta d’internet o de dispositius per a tramitar la sol·licitud de manera telemàtica de moltes d’estes persones, en cada una de les oficines també es facilita el servici d’acompanyament per a tramitar estes ajudes.

En estos moments ja es poden tramitar les sol·licituds de les ajudes urgents de concessió directa incloses en el Decret 163/2024, de 4 de novembre, del Consell, per a pal·liar la pèrdua de béns i estris de primera necessitat de les persones físiques i dels municipis pels gastos urgents i extraordinaris que haja hagut d’escometre.

L’import de l’ajuda per pèrdua de béns i estris de primera necessitat és de 6.000 euros per vivenda afectada.

**Ubicació de les oficines**

L’oficina d’Albal està situada en l’Ajuntament d’Albal (plaça del Jardí, 7), la d’Aldaia en l’Edifici de Servicis Socials (carrer Coladors, 16), i la de Benetússer en l’edifici Nou Espai (avinguda Camí Nou, 36).

La d’Alaquàs s’ha habilitat en l’Ajuntament (carrer Major, 88), la d’Alfafar, també en el mateix Ajuntament (plaça de l’Ajuntament, 1), la de Massanassa en el Centre de Servicis Socials (carrer Major, 15), la de Paiporta en l’Ajuntament (carrer Músic Vicent Prats i Tarazona, s/n), i la de Sedaví en el Jutjat de Pau (carrer València, 32).

L’oficina de Catarroja s’ha situat en l’Ajuntament de Catarroja (camí Reial, 22), i la de Picanya en l’edifici Motor de Giner (passeig Motor de Giner).

A Carlet, l’oficina se situa en l’edifici Luis Vives (carrer Luis Vives, 28), a Algemesí en la Cambra Agrària (plaça d’Argentina, 1), a Alginet en la Casa de Cultura (carrer Arquebisbe Sanchis, 24 baix), i la de Turís en el Centre d’Associacions i Joventut (carrer Jaume I).

L’oficina de Chiva es troba en l’Agència de Desenrotllament Local (avinguda Mestre García Navarro, 1), i la d’Utiel en Servicis Socials (plaça de l’Ajuntament, 1).

Fecha: 12/11/2024